NACRT PRIJEDLOGA
Na temelju članka 47. stavka 6. Zakona o prijevozu u cestovnom prometu („Narodne novine“, broj 41/18, 98/19, 30/21, 89/21, 114/22, 136/24 i 77/26), članka 25. i 100. Statuta Općine Križ („Glasnik Zagrebačke županije“ br. 11/21, 57/23 i 25/25) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na __. sjednici održanoj dana ________ 2026. godine donijelo je
ODLUKU
[bookmark: _GoBack]o autotaksi prijevozu na području Općine Križ
I. OPĆE ODREDBE
Članak 1.
Ovom Odlukom propisuju se postupak za izdavanje dozvola za obavljanje autotaksi prijevoza na području Općine Križ te se utvrđuju odredbe koje se odnose na naknadu za izdavanje dozvole, autotaksi stajališta, vođenje evidencija i objave te nadzor nad provedbom autotaksi prijevoza putnika na području Općine Križ.
Autotaksi prijevoz je djelatnost javnog prijevoza putnika koja se obavlja osobnim automobilom kategorije M1 ako se jedan putnik ili povezana skupina putnika ukrcava na jednom ili više mjesta, a iskrcava na jednom ili više mjesta, i takav se prijevoz obavlja na temelju jedne narudžbe i uz jedno plaćanje ukupne naknade za obavljeni prijevoz, pri čemu je narudžba prijevoza realizirana pozivom ili neposredno kod vozača ako se koristi taksimetar ili elektronička aplikacija taksimetar ili putem elektroničke aplikacije iz koje je putniku unaprijed vidljiva maksimalna cijena i planirana ruta putovanja prema unaprijed poznatim uvjetima i koja nema obilježja drugih oblika prijevoza putnika.
Ostali izrazi koji se koriste u ovoj Odluci imaju značenje određeno Zakonom o prijevozu u cestovnom prometu (u daljnjem tekstu: Zakon).
II. DOZVOLA ZA OBAVLJANJE AUTOTAKSI PRIJEVOZA
Članak 2.
Dozvolu za obavljanje autotaksi prijevoza na području Općine Križ rješenjem izdaje Jedinstveni upravni odjel Općine Križ (u daljnjem tekstu: Jedinstveni upravni odjel), ukoliko podnositelj urednog zahtjeva ispunjava propisane uvjete te dostavlja podnositelju zahtjeva izvornik dozvole.
Dozvola se izdaje pravnoj ili fizičkoj osobi – obrtniku za svako pojedino vozilo kojim se, na području Općine Križ za koje se dozvola izdaje, planira obavljati autotaksi prijevoz putnika, a koja ima važeću licenciju za obavljanje autotaksi prijevoza u unutarnjem cestovnom prometu u trenutku predaje zahtjeva za izdavanje dozvole.
Broj dozvola koje se izdaju na području Općine Križ nije ograničen.
Članak 3.
Zahtjev za izdavanje dozvole podnosi se Jedinstvenom upravnom odjelu u pisanom ili elektroničkom obliku, na obrascu kojeg propisuje Jedinstveni upravni odjel.
Uz zahtjev se prilaže preslika važeće licencije za obavljanje autotaksi prijevoza u unutarnjem cestovnom prometu.
U zahtjevu se navode podaci potrebni za identifikaciju svakog vozila za koje se traži dozvola.
Jedinstveni upravni odjel dužan je odlučiti o zahtjevu za izdavanje dozvole i donijeti odgovarajuće rješenje u roku od 30 dana od dana podnošenja urednog zahtjeva.
Članak 4.
Dozvola se izdaje za svako pojedino vozilo kojim prijevoznik obavlja autotaksi prijevoz.
Dozvola se izdaje na razdoblje od pet godina, a najdulje do dana isteka licencije.
Dozvola nije prenosiva i može ju koristiti samo prijevoznik kojem je izdana.
Izvornik dozvole čuva se u sjedištu prijevoznika, a vozač tijekom obavljanja autotaksi prijevoza u vozilu mora imati običnu presliku dozvole.
Zahtjev za obnovu dozvole podnosi se najkasnije dva mjeseca prije isteka njezina važenja, uz dokaz da prijevoznik ima važeću licenciju za obavljanje autotaksi prijevoza u unutarnjem cestovnom prometu.
Ako podnositelj zahtjeva ne ispunjava propisane uvjete za izdavanje ili obnovu dozvole, Jedinstveni upravni odjel zahtjev će odbiti rješenjem.
Protiv rješenja kojim se zahtjev za izdavanje ili obnovu dozvole odbija može se izjaviti žalba ministarstvu nadležnom za promet.
III. NAKNADA ZA IZDAVANJE DOZVOLE
Članak 5.
Naknada za izdavanje dozvole za obavljanje autotaksi prijevoza na području Općine Križ ne naplaćuje se.
IV. AUTOTAKSI STAJALIŠTA
Članak 6.
Utvrđuje se da je na području Općine Križ označeno vertikalnom prometnom signalizacijom  jedno autotaksi stajalište i to u Križu, na Trgu Svetog Križa, unutar k.č.br. 1043/1 k.o. Križ /Republika Hrvatska – javno dobro u općoj uporabi/, na mjestu označenih asfaltiranih parkirališnih mjesta u neposrednoj blizini Župne rimokatoličke crkve Svetog Križa, smještenoj na k.č.br. 573 k.o. Križ.
Autotaksi prijevoznik, uz autotaksi stajalište, može koristiti stajališta namijenjena za vozila javnog prijevoza isključivo radi zaustavljanja u svrhu ukrcaja i iskrcaja putnika, u skladu sa Zakonom.
Ako se naknadno ukaže potreba za određivanjem autotaksi stajališta, njihove lokacije, opremljenost i način korištenja utvrdit će se izmjenama i dopunama ove Odluke.
V. EVIDENCIJA I JAVNA OBJAVA
Članak 7.
Jedinstveni upravni odjel vodi evidenciju o izdanim autotaksi dozvolama, u skladu sa Zakonom.
Općina Križ na svojoj mrežnoj stranici javno objavljuje sve izdane dozvole za autotaksi prijevoz putnika te podatke o vozilima kojima se obavlja autotaksi prijevoz, u skladu sa Zakonom.
VI. NADZOR
Članak 8.
Nadzor nad obavljanjem autotaksi prijevoza putnika u unutarnjem cestovnom prometu na području Općine Križ provode ministarstvo nadležno za promet, službenici ministarstva nadležnog za unutarnje poslove i ministarstva nadležnog za financije, službenici Carinske uprave te komunalno-prometni redar Općine Križ.
U obavljanju nadzora iz stavka 1. ovoga članka komunalno-prometni redar Općine Križ, službenici ministarstva nadležnog za unutarnje poslove i službenici Carinske uprave imaju ovlast zaustavljanja vozila, pregleda dokumentacije, licencija, dozvola, vozila i vozača te, u slučaju utvrđenih nepravilnosti, ovlast poduzimanja odgovarajućih mjera sukladno odredbama zakona kojim se uređuje prekršajni postupak.
VII. ZAVRŠNA ODREDBA
Članak 9.
Ova Odluka stupa na snagu osmi dan od dana objave u Glasniku Zagrebačke županije.

